b'\n_START_ARTICLE_\nBrandon Yip\n_START_SECTION_\nKarijera\n_START_PARAGRAPH_\nYip karijeru zapo\xc4\x8dinje 2003. godine zaigrav\xc5\xa1i za klub Coquitlam Express koji se natjecao u BCHL-u. Tu provodi dvije sezone te odigrava 99 utakmica u regularnom dijelu sezona pri \xc4\x8demu prikuplja 131 bod. U prvoj sezoni s Coquitlamom bilje\xc5\xbei i \xc4\x8detiri nastupa u doigravanju iz kojih prikuplja tri boda. Nakon toga odlazi na Sveu\xc4\x8dili\xc5\xa1te Boston gdje igra za Boston Terriers, sveu\xc4\x8dili\xc5\xa1nu hokejsku mom\xc4\x8dad, koji se natje\xc4\x8de u NCAA-u. U \xc4\x8detiri sezone ostvaruje 139 nastupa pri \xc4\x8demu prikuplja 108 bodova. U svojoj posljednjoj godini na sveu\xc4\x8dili\xc5\xa1tu osvaja prvenstvo NCAA.\n_START_SECTION_\nColorado Avalanche (2009. - danas)\n_START_PARAGRAPH_\nNa draftu 2004. godine u 8. krugu kao 239. izbor odabrao ga je Colorado Avalanche. Pet godina kasnije potpisuje ugovor s klubom. Na\xc5\xbealost, zbog ozljede ruke zadobivene u predsezonskim pripremama Yip je morao propustiti prva dva mjeseca sezone. Avalanche ga \xc5\xa1alje u svoju AHL podru\xc5\xbenicu Lake Erie Monsters te Yip 1. prosinca 2009. godine zapo\xc4\x8dinje svoju profesionalu karijeru. 18. prosinca 2009. godine Avalanche ga uvr\xc5\xa1tava u popis mom\xc4\x8dadi te ve\xc4\x87 sljede\xc4\x87eg dana, u utakmici protiv Columbus Blue Jacketsa, upisuje svoj prvi nastup u NHL-u. 22. prosinca 2009. godine posti\xc5\xbee i svoj prvi NHL pogodak u utakmici protiv Anaheim Ducksa. 30. prosinca 2009. godine ostvaruje i svoju prvu NHL asistenciju u utakmici protiv Ottawa Senatorsa.\n_START_SECTION_\nZanimljivosti\n_START_PARAGRAPH_\nYip je kineskog i irskog porijekla.'